31995R1948
L 187/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РEГЛАМЕНТ (ЕО) № 1948/95 НА КОМИСИЯТА
от 7 август 1995 година
за установяване на специфични мерки за прилагане на Регламент (ЕО) № 974/95 в сектора на маслиновото масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3290/94 на Съвета от 22 декември 1994 г. относно привеждане в съответствие и преходните мерки, необходими в селскостопанския сектор с оглед прилагане на споразуменията, сключени в контекста на многостранните търговски преговори от Уругвайския кръг (1), и по-специално член 3, параграф 1 от него,
като взе предвид Регламент № 136/66/ЕИО на Съвета от 22 септември 1966 г. относно създаване на обща организация на пазара на масла и мазнини (2), последно изменен с Акта за присъединяване на Австрия, Финландия и Швеция и с Регламент (ЕО) № 3290/94,
като взе предвид Регламент (ЕО) № 1650/86 на Съвета от 26 май 1986 г. относно възстановяванията и таксите, приложими към износа на маслиново масло (3),
като има предвид, че Регламент (ЕО) № 974/95 на Комисията от 28 април 1995 г. относно определени мерки, необходими за прилагането на Споразумението от Уругвайския кръг (4) относно установяване на правила за осигуряване на хармоничен преход от системата, съществуваща до влизането в сила на споменатото по- горе споразумение и системата, съществуваща от тази дата нататък, и по-специално относно издаването на износни лицензии за количества, съответстващи на тези, които обичайно се реализират през съответния период;
като има предвид, че с оглед осигуряване на съответствие между тези правила за количествата в сектора на маслиновото масло, издаването на преходни износни лицензии трябва да се ограничи до количествата, разпределени в съответствие с постоянната покана за участие в търг, отправена по силата на Регламент (ЕО) № 2517/94 на Комисията (5);
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
В сектора на маслиновото масло лицензиите, посочени в член 1, параграф 1 от Регламент (ЕО) № 974/95 (по-долу наричани „преходни лицензии“), се издават само за количества продукция, разпределени съгласно постоянната покана за участие в търг, отправена по силата на Регламент (ЕО) № 2517/94.
Член 2
1. Заинтересуваните страни подават офертите си от 1 септември 1995 г., като посочват в тях дали те се отнасят до заявление за преходна лицензия.
2. Съобщението за офертите, посочено в член 5, параграф 5 от Регламент (ЕО) № 2517/94, посочва отделно тези, които са свързани със заявления за преходни лицензии.
Член 3
Когато възлагането на поръчка на конкретен изпълнител, чийто предложения са свързани със заявления за преходни лицензии за суми, равни или по-малки на максималната сума за възстановяване при износ, определена съгласно член 6, параграф 1 от Регламент (ЕО) № 2517/94, би довело до превишаване на количествените ограничения, посочени в член 1, параграф 1 от Регламент (ЕО) № 974/95, се определя максимално количество за тези оферти в съответствие с член 6, параграф 2 от Регламент (ЕО) № 2517/94, а договорът се възлага в съответствие с член 7 от посочения регламент.
Член 4
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент се прилага от 1 септември 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 август 1995 година.